Rămăşiţele lui Diego Maradona ar putea ajunge într-un mausoleu la Buenos Aires
Copiii legendei fotbalului argentinian Diego Maradona au cerut instanţei să mute rămăşiţele tatălui lor dintr-un cimitir privat într-un mausoleu din capitala Argentinei, a declarat miercuri o sursă judiciară.
Diego Maradona a fost înmormântat, în anul 2020, într-un cimitir privat din Bella Vista, în suburbiile capitalei Buenos Aires. Solicitarea copiilor lui Maradona a fost făcută „pentru ca toţi argentinienii şi cetăţenii lumii să-i poată aduce un omagiu celui care a fost cel mai mare idol al Argentinei”.
Mausoleul în care moştenitorii fostului fotbalist vor să mute rămăşiţele tatălui lor este situat în cartierul Puerto Madero, în apropierea centrului capitalei Buenos Aires.
Petiţia care urmăreşte „să permită exhumarea rămăşiţelor şi transferul acestora în condiţii suficiente de securitate şi confidenţialitate” a fost semnată de fiicele lui Diego, Dalma, Giannina şi Jana, precum şi de fosta parteneră a acestuia, Veronica Ojeda.